Predkladacia správa

Text Zmluvy o všeobecnom zákaze jadrových skúšok (CTBT - ďalej len “Zmluvy”) schválilo plenárne zasadnutie 50. Valného zhromaždenia OSN  dňa 10.9.1996. SR sa stala jej signatárom podpisom ministra zahraničných vecí dňa 30.9.1996. NR SR vyslovila so Zmluvou súhlas dňa 16.12.1997 a ratifikačnú listinu SR u depozitára, ktorým je  generálny tajomník OSN, uložila ako 9. štát v poradí dňa 3.3.1998.

Signatárske krajiny rozhodli v súlade so Zmluvou v r. 1996 o vytvorení Prípravnej komisie Organizácie Zmluvy o všeobecnom zákaze jadrových skúšok (PrepCom CTBTO) so sídlom vo Viedni, ktorá zabezpečuje v súčasnosti budovanie režimu na verifikáciu plnenia Zmluvy. PrepCom CTBTO  má štatút medzinárodnej organizácie so sekretariátom riadeným výkonným tajomníkom.

V súlade s článkom XIV Zmluvy sa uskutočnila v dňoch 11.-13. novembra 2001 v sídle OSN v New Yorku 2. konferencia k urýchleniu nadobudnutia platnosti Zmluvy o všeobecnom zákaze jadrových skúšok (ďalej len “Konferencia”). Jej cieľom bolo posúdiť pokrok a navrhnúť opatrenia na urýchlenie ratifikačného procesu.

Po dohode s krajinami, ktoré ratifikovali CTBT, generálny tajomník OSN v súvislosti so septembrovým teroristickým útokom v USA posunul Konferenciu z pôvodného termínu 25.‑27. septembra 2001 na 11.-13. november 2001. 
Delegácia SR mala byť pôvodne vedená ministrom zahraničných vecí Eduardom Kukanom, ale vzhľadom na prezidentskú návštevu RF v tom istom termíne delegáciu SR na Konferencii viedol veľvyslanec Alojz Némethy, stály predstaviteľ SR pri Prípravnej komisii Organizácie Zmluvy o všeobecnom zákaze jadrových skúšok. Úrad jadrového dozoru SR bol v delegácii zastúpený predsedom ÚJD SR, Miroslavom Lipárom.

SR bola zvolená do funkcie jedného z piatich viceprezidentov Konferencie a z titulu tejto funkcie vedúci delegácie SR predsedal časti všeobecnej rozpravy. V závere Konferencia prijala konsenzom Záverečnú deklaráciu. V deklarácii je vyslovená výzva krajinám na podpísanie a ratifikáciu Zmluvy, ako aj výzva zachovať moratórium na jadrové skúšky a iné jadrové výbuchy.